b"\n_START_ARTICLE_\nNazaj v prihodnost 2\n_START_SECTION_\nZgodba\n_START_PARAGRAPH_\n26. oktobra 1985 se dr. Emmett ''Doc'' Brown v svojem \xc4\x8dasovnem stroju pojavi pred Martyjem McFlyjem in njegovim dekletom Jennifer Parker ter ju prepri\xc4\x8da, da se z njim vrneta v prihodnost, da bi pomagala svojim bodo\xc4\x8dim otrokom. Vse skupaj vidi in sli\xc5\xa1i Biff Tannen. Znajdejo se v 21. oktobru 2015, kjer Doc poskrbi, da Jennifer zaspi, saj meni, da ne sme imeti preve\xc4\x8d znanja o prihodnosti. Martyju poka\xc5\xbee njegovega bodo\xc4\x8dega sina, Martyja mlaj\xc5\xa1ega, ki ga morata prepri\xc4\x8dati, da zavrne ponudbo za sodelovanje pri ropanju z Biffovim vnukom Griffom, s tem pa prepre\xc4\x8di, da se znajde v zaporu._NEWLINE_Marty se zamenja s sinom in zavrne Griffovo ponudbo, vendar ga Griff izzove na dvoboj. Policija aretira Griffa in njegovo tolpo, s \xc4\x8dimer je prihodnost za Martyjevega sina re\xc5\xa1ena. Preden se z Docom vrne v preteklost, Marty kupi almanah, ki vsebuje rezultate vse ve\xc4\x8djih \xc5\xa1portnih dogodkov med letoma 1950 in 2000. Doc to vidi in opozori Martyja, naj ne sku\xc5\xa1a zaslu\xc5\xbeiti s potovanjem skozi \xc4\x8das. Prekine ju policija, ki je na\xc5\xa1la Jennifer in jo odpeljala na njen dom leta 2015. Doc in Marty jim sledita. Njun pogovor o vrednosti almanaha je sli\xc5\xa1al Biff, ki pobere almanah._NEWLINE_Jennifer se zbudi v svojem domu leta 2015 in se skriva pred dru\xc5\xbeino McFly. Izve, da njeno \xc5\xbeivljenje v prihodnosti z Martyjem ni to, kar je pri\xc4\x8dakovala, saj je bil vpleten v avtomobilsko nesre\xc4\x8do. Pri\xc4\x8da je dogodku, ko se Marty pusti prepri\xc4\x8dati sodelavcu Douglasu J. Needlesu v ne\xc4\x8dedne posle, kar vodi k njegovi izgubi slu\xc5\xbebe. Jennifer sku\xc5\xa1a zbe\xc5\xbeati iz hi\xc5\xa1e, ob tem pa naleti na sebe v letu 2015, zaradi \xc4\x8desar obe padeta v nezavest. Medtem ko jo Marty in Doc re\xc5\xa1ujeta, Biff ukrade \xc4\x8dasovni stroj in se vrne v leto 1955, kjer da almanah mlaj\xc5\xa1emu sebi, da bi obogatel in s tem spremenil prihodnost. Nato se vrne v leto 2015. Marty, Doc in nezavestna Jennifer se vrnejo v leto 1985 ne da bi vedeli, kaj je medtem naredil Biff._NEWLINE_Ko prispejo nazaj v leto 1985, vidijo, da se je \xc5\xbeivljenje kaoti\xc4\x8dno spremenilo. Hill Valley je v kaosu, Biff je bogat in pokvarjen. Martyjev o\xc4\x8de George je bil umorjen leta 1973 in Biff je takrat prisilil Martyjevo mamo Lorraine, da se je poro\xc4\x8dila z njim. Marty in Doc ugotovita, da jima je Biff ukradel \xc4\x8dasovni stroj in spremenil leto 1985. Marty tega leta od Biffa izve, da je dobil almanah 12. novembra 1955. Biff ga sku\xc5\xa1a ubiti, vendar Marty pobegne in se vrne z Docom v leto 1955._NEWLINE_Marty sledi Biffu leta 1955 in vidi, kako je dobil almanah od samega sebe iz leta 2015. Marty ga nato zasleduje na ples v srednji \xc5\xa1oli, pri \xc4\x8demer pazi, da ne bi prekinil dogajanja iz svojega prvega obiska. Marty in Biff en drugemu jemljeta almanah, vendar na koncu Marty in Doc zmagata, Biff pa se med zasledovanjem zaleti v gnojnico. Marty za\xc5\xbege almanah, s \xc4\x8dimer zavr\xc5\xbee Biffove spremembe, medtem ko ga Doc \xc4\x8daka v \xc4\x8dasovnem stroju. Preden se mu Marty uspe pridru\xc5\xbeiti, stroj zadane strela in izgine. Kurir Martyju prinese pismo, ki mu ga je napisal Doc in mu pojasnil, da se je vrnil v leto 1885. Marty odide v mesto, kjer najde Doca iz leta 1955, ki je pravkar pomagal Martyju iz prvega filma, da se vrne v leto 1985.\n_START_SECTION_\nRazvoj\n_START_PARAGRAPH_\nRe\xc5\xbeiser Robert Zemeckis je dejal, da prvotno niso na\xc4\x8drtovali nadaljevanja prvega filma, vendar jih je velik uspeh spodbudil k ustvarjanju drugega dela. Delo na nadaljevanju je pogojeval z vrnitvijo Michael J. Foxa in Christopherja Lloyda. Ko sta glavna igralca potrdila, da bosta sodelovala, se je Zemeckis sre\xc4\x8dal z Galeom in z njim ustvaril zgodbo za nadaljevanje. \xc5\xbdal jima je bilo, da se je prvi del kon\xc4\x8dal tako, da se je Martyju in Docu v avtu pridru\xc5\xbeila tudi Jennifer, saj je to zahtevalo nadaljevanje zgodbe prvega dela in ne popolnoma nove zgodbe._NEWLINE_Gale je ve\xc4\x8dino prvega osnutka napisal sam, saj je bil Zemeckis zaposlen s snemanjem filma Who Framed Roger Rabbit. Po prvotni razli\xc4\x8dici naj bi se drugi del odvijal leta 1967, vendar se Zemeckis ni strinjal s tem, saj bi bili s tem tudi dogodki iz leta 1955 prikazani v druga\xc4\x8dni lu\xc4\x8di. Medtem ko se je ve\xc4\x8dina igralcev iz prvega filma strinjala z vrnitvijo, se je zataknilo pri dogovoru o pla\xc4\x8dilu Crispina Gloverja, ki je v prvem delu igral Georgea McFlyja. Ker niso na\xc5\xa1li skupne re\xc5\xa1itve, so sodelovanje z njim odpovedali, v kon\xc4\x8dni razli\xc4\x8dici filma pa je bil George v alternativnem letu 1985 mrtev in se tako ni pojavil._NEWLINE_Najve\xc4\x8dji izziv je predstavljalo oblikovanje futuristi\xc4\x8dne vizije Martyjevega doma\xc4\x8dega mesta leta 2015. Oblikovalec Rick Carter se je trudil ustvariti zelo podrobno sliko z druga\xc4\x8dnim tonom kot v filmu Iztrebljevalec. Skupaj s sodelavci je mesece na\xc4\x8drtoval transformacijo Hill Valleya za 30 let v prihodnost. Med drugim so si zamislili lete\xc4\x8de rolke._NEWLINE_Med pisanjem scenarija za drugi del je Gale \xc5\xbeelel uporabiti ideje iz prvega dela in z njimi poskrbeti za duhovit u\xc4\x8dinek. Zemeckis je pozneje izjavil, da je bil nekoliko zaskrbljen zaradi prikazovanja prihodnosti, saj se je bal, da bi podali napa\xc4\x8dne napovedi razvoja. Gale je sku\xc5\xa1al prihodnost prikazati kot prijeten kraj, kjer \xc2\xbbje kaj narobe zato, ker nekdo \xc5\xbeivi v nasprotju s tehnologijo,\xc2\xab\xc2\xa0kar je v nasprotju s pesimisti\xc4\x8dno prihodnostjo, kot jo je videl George Orwell in ki je vidna v ve\xc4\x8dini znanstveno-fantasti\xc4\x8dnih filmov. Zaradi \xc5\xbeelje po ohranjanju nizkih stro\xc5\xa1kov produkcije in izkori\xc5\xa1\xc4\x8danju \xc4\x8dasa, ki ga je imel Fox po zaklju\xc4\x8dku snemanja serije Family Ties, so drugi del snemali hkrati s tretjim.\n_START_SECTION_\nProdukcija\n_START_PARAGRAPH_\nTrajalo je dve leti, da so kon\xc4\x8dali priprave, vklju\xc4\x8dno s pisanjem scenarija, da so lahko za\xc4\x8deli s snemanjem. Med njim je bilo ustvarjanje starej\xc5\xa1ega videza nastopajo\xc4\x8dih oseb dobro varovana skrivnost, uporabljali pa so najsodobnej\xc5\xa1e tehnike li\xc4\x8denja. Michael J. Fox je postopek opisal kot zelo zamuden in dejal, da je trajal ve\xc4\x8d kot \xc5\xa1tiri ure, \xc4\x8deprav bi lahko bilo \xc5\xa1e slab\xc5\xa1e. S snemanjem so pri\xc4\x8deli 20. februarja 1989. Po treh tednih, ko so se bli\xc5\xbeali zaklju\xc4\x8dku filma, se je ekipa razdelila na dva dela. Ve\xc4\x8dina je pri\xc4\x8dela z delom na tretjem delu, nekaj, vklju\xc4\x8dno s scenaristom in producentom Galeom, pa se je osredoto\xc4\x8dila na dokon\xc4\x8danje drugega dela. Re\xc5\xbeiser Zemeckis je spal le nekaj ur na dan, saj je moral nadzirati oba filma, ob tem pa je bil razpet med Burbankom, kjer je potekala glavnina dogajanja, in drugimi lokacijami v Kaliforniji, kjer so snemali prizore tretjega dela._NEWLINE_Film je veljal za enega najbolj inovativnih projektov podjetja Industrial Light & Magic. Bil je eden njihovih prvih poskusov uporabe digitalne kompozicije in sistema za nadzor gibanja VistaGlide, ki je omogo\xc4\x8dil snemanje enega zahtevnej\xc5\xa1ih prizorov, v katerem je Fox igral tri lo\xc4\x8dene like (starej\xc5\xa1ega in mlaj\xc5\xa1ega Martyja ter Marlene) naenkrat. Tak\xc5\xa1ni prizori sicer niso bili popolnoma novi, vendar je VistaGlide prvi\xc4\x8d omogo\xc4\x8dil popolnoma dinami\xc4\x8dno sceno, v katero je bilo mogo\xc4\x8de vklju\xc4\x8diti gibanje kamere. Tehniko so uporabili tudi v prizorih, v katerih so se liki Thomasa F. Wilsona, Christopherja Lloyda in Elisabeth Shue sre\xc4\x8devali med seboj. Ta tehnika je bila potrebna tudi za kratek prizor z ra\xc4\x8dunalni\xc5\xa1ko ustvarjenimi posnetki holograma morskega psa za promocijo izmi\xc5\xa1ljenega filma \xc5\xbdrelo 19._NEWLINE_Nadzornik animacije Wes Takahashi, ki je bil potem tudi vodja oddelka za animacijo pri podjetju ILM, je veliko delal na filmskih sekvencah potovanja skozi \xc4\x8das (tudi v prvem in tretjem delu). Ko se je film pribli\xc5\xbeeval izidu, so imeli na voljo \xc5\xbee dovolj posnetkov tretjega dela, da so lahko sestavili napovednik zanj in ga dodali na koncu drugega dela pred odjavno \xc5\xa1pico, s \xc4\x8dimer so spodbudili gledalce k spremljanju dogajanja.\n_START_SECTION_\nZamenjava Crispina Gloverja\n_START_PARAGRAPH_\nCrispin Glover je bil povabljen, da ponovno odigra vlogo Georgea McFlyja. Ob tem je izrazil zanimanje, vendar se z ustvarjalci ni mogel dogovoriti glede vi\xc5\xa1ine pla\xc4\x8dila. V intervjuju v oddaji The Howard Stern Show leta 1992 je dejal, da je bila najvi\xc5\xa1ja ponudba ustvarjalcev 125000 dolarjev, kar je zna\xc5\xa1alo manj od polovice pla\xc4\x8dila drugih igralcev, ki so igrali tudi v prvem delu. Gale je trdil, da so bile Gloverjeve zahteve previsoke za igralca njegovega tipa v tistem \xc4\x8dasu. V intervjuju v oddaji Opie and Anthony Show leta 2013 je Glover izjavil, da je bil njegov glavni razlog za nesodelovanje v drugem delu filozofsko nesoglasje glede sporo\xc4\x8dila filma. Sam je imel namre\xc4\x8d ob\xc4\x8dutek, da je zgodba glavni lik nagradila z materialnimi koristmi, na primer tovornjakom, namesto z ljubeznijo._NEWLINE_Namesto da bi iz George McFlyja \xc4\x8drtal iz filma, je Zemeckis raje uporabil predhodne posnetke Gloverja in nove posnetke igralca Jeffreyja Weissmana, ki je nosil proteti\xc4\x8dne pripomo\xc4\x8dke, vklju\xc4\x8dno z la\xc5\xbeno brado, nosom in li\xc4\x8dnicami, da bi bil \xc4\x8dim bolj podoben Gloverju. Uporabili so razli\xc4\x8dne tehnike, da so zabrisali posnetke Weissmana. Med drugim so ga postavili v ozadje, nosil je tudi son\xc4\x8dna o\xc4\x8dala. Glover je vlo\xc5\xbeil to\xc5\xbebo proti ustvarjalcem, ker so uporabili njegovo podobo brez njegovega dovoljenja. Zaradi tega primera so v kolektivne pogodbe Zdru\xc5\xbeenja igralcev (Screen Actors Guild) dodali dolo\xc4\x8dbe, ki prepovedujejo uporabo tak\xc5\xa1nih metod za reproduciranje podobnih drugih akterjev.\n_START_SECTION_\nZamenjava Claudie Wells\n_START_PARAGRAPH_\nClaudia Wells, ki je igrala Jennifer Parker, dekle Martyja McFlyja v prvem delu, je bila povabljena, da ponovno odigra svojo vlogo, vendar jo je zavrnila zaradi osebnih razlogov. Ustvarjalci filma so nato izbrali Elisabeth Sue, ki je morala posneti tudi kon\xc4\x8dne prizore prvega dela, ki so hkrati predstavljali za\xc4\x8detek drugega. Ponovljen posnetek je zelo podoben izvirniku, vendar obstajajo manj\xc5\xa1e razlike, na primer Doc precej okleva, preden Martyju zagotovi, da je njegova prihodnost dobra, \xc4\x8desar v prvem delu ni storil. Marty v drugem delu nosi uro, ki je v prvem ni imel._NEWLINE_Wellsova se je vrnila v Hollywood leta 1996 z glavno vlogo v filmu Still Waters Burn. Je ena redkih \xc4\x8dlanov igralske zasedbe fran\xc5\xa1ize Nazaj v prihodnost, ki se ni pojavila v bonus posnetkih, ki so bili dodani DVD izdaji trilogije leta 2002. Ob 25-letnici izida prvega filma leta 2010 je bil tudi z njo opravljen intervju za dokumentarec Tales from the Future, ki je bil dodan jubilejni izdaji trilogije. Leta 2011 je posodila svoj glas Jennifer Parker za videoigro Back to the Future: The Game, ki jo je izdalo podjetje Telltale Games.\n_START_SECTION_\nLete\xc4\x8de rolke\n_START_PARAGRAPH_\nZemeckis je na filmski prireditvi povedal, da so bile lete\xc4\x8de rolke (imenovane hoverboardi), ki so jih uporabili v filmu, resni\xc4\x8dne, vendar niso bile na voljo javnosti zaradi prito\xc5\xbeb star\xc5\xa1ev glede varnosti. Snemanje z lete\xc4\x8dimi rolkami je bilo predstavljeno tudi v dodatkih k trilogiji na DVD-ju. Veliko ljudi je verjelo, da je Zemeckis govoril resnico in zahtevalo rolke v trgovinah z igra\xc4\x8dami. V enem izmed nastopov je Thomas F. Wilson povedal, da je bilo vpra\xc5\xa1anje, ki se je nana\xc5\xa1alo na resni\xc4\x8dnost lete\xc4\x8dih rolk, eno najpogostej\xc5\xa1ih, ki so mu jih zastavljali."